9เดือนLTFแจกกำไรอ้วนพี
&nbsp;
10 ส.ค. 2554

13กองทุนชนะดัชนีหุ้นพุ่ง38% หุ้นระยะยาวอยุธยาปันผลสูงสุด
โพสต์ทูเดย์ — เปิดผลงาน LTF ช่วง 9 เดือนกำไรสูงลิ่ว 13 กองทุนผลงานดีกว่าดัชนีหุ้นเพิ่มขึ้น 38% “อยุธยาปันผลหุ้นระยะยาว” ยังแชมป์
รายงานข่าวจากบริษัท ลิปเปอร์ เปิดเผยผลการดำเนินงานของกองทุนรวมหุ้นระยะยาว (LTF) ช่วง 9 เดือนแรก สิ้นสุดวันที่ 30 ก.ย. 2553 จากจำนวนกองทุน LTF ทั้งระบบ 52 กองทุน มีจำนวน 13 กองทุนที่มีผลตอบแทนชนะดัชนีตลาดหลักทรัพย์ในช่วงเวลาเดียวกันที่ดัชนีปรับตัวเพิ่มขึ้น 37.80% และนับเป็นกองทุน LTF ที่มีผลตอบแทนสูงสุดในระบบ 
สำหรับกองทุนเปิดหุ้นระยะยาวอยุธยาปันผลมีผลตอบแทนสูงสุดที่ 59.57% รองลงมากองทุนเปิดเอ็มเอฟซีอิสลามิกหุ้นระยะยาว 45.49% กองทุนเปิดเค 20 ซีเล็คท์ หุ้นระยะยาวปันผล 43.96% กองทุนเปิดเค โกรท หุ้นระยะยาวปันผล 43.19% เป็นต้น
นอกจากนี้ มี 25 กองทุนที่ผลตอบแทนชนะดัชนี SET50 ที่เพิ่มขึ้น 33.58% ขณะที่กองทุนที่มีนโยบายใช้อนุพันธ์บริหารความเสี่ยงจากตลาดหุ้นทั้งสามกองทุน ปรากฏว่า กองทุนเปิดไทยพาณิชย์หุ้นระยะยาวสมาร์ท มีผลตอบแทน 10.23% กองทุนเปิดวรรณเอเอ็มสมาร์ทหุ้นระยะยาว มีผลตอบแทน 1.17% และกองทุนเค สตราทีจิคดิเฟ็นซีฟ ผลตอบแทน 0.67% 
นายประภาส ตันพิบูลย์ศักดิ์ ประธานเจ้าหน้าที่สายการลงทุน บลจ.อยุธยา กล่าวว่า สิ่งที่ทำให้กองทุนเปิดหุ้นระยะยาวอยุธยาปันผลมีผลตอบแทนติดอันดับ 1 มาต่อเนื่อง เป็นเพราะนโยบายการลงทุนของกองทุนเน้นหุ้นปันผล ซึ่งที่ผ่านมาบริษัทได้เลือกซื้อหุ้นก่อนที่จะเกิดวิกฤตการเงินโลก และเน้นบริษัทที่มีกระแสเงินสดดีไม่มีปัญหา ทำให้นักลงทุนเริ่มเข้ามาสนใจลงทุนหุ้นเหล่านี้ กองทุนจึงได้ผลดีจากราคาหุ้นที่ปรับตัวเพิ่มขึ้น รวมถึงผลตอบแทนจากเงินปันผลที่สูง
“แม้ตอนนี้นักลงทุนอาจมองว่าดัชนีหุ้นขึ้นแรง แต่เม็ดเงินต่างชาติที่ยังไหลเข้าเอเชียและไทยต่อเนื่องอาจหนุนดัชนี 1,0001,050 จุด ซึ่งจากตรงนี้ไปก็ยังมีส่วนต่าง จึงแนะทยอยซื้อ LTF ตอนนี้ ดีกว่าไปกระจุกตัวช่วงปลายปี อีกทั้งกองทุนนี้ก็มีการปรับพอร์ตตลอดเวลา หากเห็นว่าหุ้นตัวไหนราคาสูงเกินพื้นฐานมากก็จะทำกำไรไปซื้อหุ้นตัวที่ถูกกว่า” นายประภาส กล่าว